Alessandro Guasoni

**Alessandro Angelo Nazzareno Guasoni** (Votri, 25 de mazzo do 1958) o l'é un poeta, commediografo e scrittô zeneise.

## Vitta
Lusciandro Guasoni o nasce à Zena-Votri a-i 25 de mazzo, giorno de Pentecòste e de eleçioin politiche in Italia, inte l'uspiâ vegio de via Camozzini; a moæ, Linda Murino (1921-2010), a l'é casænga, nasciua à Bòrzoi de poæ sardo e moæ zeneise; o poæ, Amilcare (1896-1970), o l'é un impiegou do Commun de Zena; originäio de Ferræa, i seu l'an portou in Liguria da figgeu, do 1911. O Amilcare o l'é invexendou da-a nascion de sto figgio, ch'o gh'é arrivou in tardia etæ e, in sce 'na seu còpia da Diviña Comedia, a-o frontespiçio da Tersa Cantica o l'annòtta: «Ancheu [...] à sei e vinti de mattin, m'é nasciuo un figgio masccio [...] a-o seu oegio coscì ò mormoou: "Che o Segnô o te innarse de d'ato a-e çimme de l'uman sæximo"». Dòppo unna settemaña, o figgeu o vëgne portou à casa à Sestri Ponente, inte quella che ancheu a l'é Via Giordano e à quelli tempi Montâ Infeiô Cataldi. Into gio de quattr'anni a famiggia a faià stramuo pe træ vòtte.
    
Do 1962 o Lusciandro o l'à impreiso à leze da pe lê, con domandâ a-i grendi a prononçia de poule ch'o treuva scrite in scî giornali à fummetti. O primmo de dexembre a famiggia a fa stramuo in via D. Oliva, inta casa de propietæ. Do 1963, de stæ, o l'à un intervento a-e tonsille e adenòidi, ch'o lascia di pòstumi che duan quarche anno. Do 1964, o va in vacansa co-a moæ à Còmmo e in Svissea, da-a seu da moæ, Maria Teresa (1931-2009), pittoa ch'a l'à sposou unna guardia de finansa. Stan de cà inta dugaña de Ronago (CO) tutto o meise de luggio ò pocoassæ; inti bòschi d'in gio passa i contrabbandê e unna neutte se sente fiña sparâ da-a vexin. A-o figgeu gh'arresta inta memöia un senso d'avventua e de mistëio. Inte l'ötovie o comensa à anâ à scheua.

O seu meistro de scheua o l'é o Giorgio Bini (1927-2015), pedagogista de 'na çerta nominata, che dapeu o saiâ deputou do PCI da-o 1969 a-o 1979. O meistro o vedde de bon euggio o Lusciandro e o se pensa che in avvegnî o saiâ un genio da matematica, previxon ch'a no s'avvea. O l'insciste soviatutto inte 'n insegnamento: che ognidun o l'à da formâse in sce tutte e cöse unn'opinion personâ, sensa dâ mente à quello che dixe i atri e sensa poia de fâse scöxî. Torna in vacansa co-i barbi, stavòtta à Isernia, into Molise, con de vire à Napoli e Romma. Co-o compagno de scheua Franco De Santis o l'inventa pe zeugo personaggi inspiæ a-a fantasciensa, a-i fummetti, à istöie de l'orrô. Lettue de quelli anni: Jules Verne, Edgar Allan Poe, H. G. Wells, Jonathan Swift, Arthur Conan Doyle. Tra i italien: Gianni Rodari, Italo Calvino. O comensa à meuiâ unna vixon fondamentalme pescimistica da natua umaña, in scê orme do Swift.

D'arvî do 1970, a-i dixeutto, meue o poæ pe 'n tumô do steumago: o l'arresta solo co-a moæ, inte 'na scituaçion econòmica inçerta. Torna vacanse co-i barbi, stavòtta à Turin. Co-i neuvi insegnanti de medie o no se treuva guæi e o comensa à sentîse à desaxo à scheua. O leze Goethe, o primmo e o segondo Faust. Vire in Rivea co-a moæ, andio ch'o contunniâ inti anni apreuvo.

Do 1972 o piggia a liçensa media. Inta stæ o studdia pe dâ à settembre l'examme de latin, che à quelli tempi l'ea neçessaio conosce pe ëse ammissi a-o Liçeo clascico. Inte l'ötovie o comensa i studi a-o Liçeo-Ginnasio "G. Mazzini", à Pegi, ma à scheua o no s'attroviâ mai ben: ghe pâ de longo de studiâ tanto, ma sensa arriescî à ottegnî di resultati adeguæ, à basta da satisfâ e aspëtative di professoî e de seu moæ. O leze Nietzsche, Kafka, Buzzati, Ionesco, Jarry, Brecht; o s'interessa do tiatro de l'assurdo. Inta primmaveia do '73 seu moæ a s'ammoutisce de tumô à l'oæa, a vëgne sottapòsta à un intervento chirurgico e a sta trei meixi à l'uspiâ; scicomme a diva che a lengua zeneise a l'é à peigo de scentâ, apreuvo che nisciun no â parla ciù, o Lusciandro inte sto tempo o comensa à studiâ o zeneise e a interessâse de atre parlæ minoritäie italiañe: o descreuve che inti "dialetti" existe de antighe lettiatue de valô no indifferente, o leze o Firpo, o Porta, o Belli, o Ruzante e ghe pâ che i "dialetti" pòssan rappresentâ unn'alternativa à l'omologaçion coltuale do mondo moderno, a-o pensceo mercantilista. O leze Molière, Ibsen, o tiatro grego, O'Neill. O progetta un adattamento in zeneise da "Moscheta" do Ruzante, autô ch'o leva a mascàra a-e preteise idealistiche de l'umanitæ e o ne mette in mostra i vei scòpi, che son egoistichi, tutti basæ in sciô sesso e i dinæ; o pensa anche à un adattamento da "E nuvie" do Aristòfane, donde poei mostrâ a fäscitæ de tutte e filosofie, viste comme di attesti pe crovî di interesci particolæ e pe giustificâ prepotense e arbitrii; tutti progetti che arrestian sospeixi à meitæ, ma che son comme o levou de atri scriti succescivi. O manda à un editô o dattiloscrito d'un libbro de poexie ch'o dovieiva intitolâse *A doçe còcina* e o vëgne coscì in contatto con o poeta in italian Carlo P. Pessino (1917-2005), consultô editoriale, e co-i ciù conosciui poeti in zeneise de aloa: Sergio Sileri, Plinio Guidoni, Sandro Patrone, Vito Elio Petrucci. Do 1976, sotta o peiso d'unna fonda deprescion e da farta de senso da vitta, o comensa un çiclo de sedute de psicoanalixi che duan trei anni e no ô portian à ninte. In ciù, convinto de l'inutilitæ da scheua, o â lascia. Dæto che o libbro de poexie in zeneise o no peu sciortî sensa o contributo economico de l'autô, o l'abbandoña ascì l'idea de pubricâlo e o sta doì anni sensa scrive ciù ninte.

Do 1978 o comensa à parteçipâ a-o concorso "Lauro d'Oro", à quelli tempi o ciù avvoxou di concorsci de poexia in zeneise e o l'ottëgne unna segnalaçion, ma i tentativi de recomensâ à scrive testi neuvi no van avanti. Intanto, e notiçie de violense e attentati, l'anscietæ stæta portâ da-o terroriximo di "anni de ciongio", contribuiscian à arrösâlo da ògni forma de impegno politico e à rendilo mäfiaddo verso tutte e ideologie. Do 1979 a s'addescia torna l'inspiaçion e in ötunno o vinse un quarto pòsto a-o "Lauro d'Oro". 
 
Sempre ciù convinto che a Raxon di Inluministi a l'agge fallio, coscì comme e religioin e e ideologie, do 1980 o comensa à interessâse d'astrologia, comme studio de conrespondense scimbòliche tra çê e tæra, e de atre sciense descreditæ, che ghe pan oppoñise à l'ottimiximo "progrescista" da seu educaçion. Da chì in avanti, o leze R. Guénon, J. Evola, Fulcanelli, M. Eliade; o se revöze a-i poeti e scritoî che, pe 'na raxon ò pe l'atra, son (ò ghe pan) in contrasto co-i nòstri tempi: H. P. Lovecraft, T. S. Eliot, K. Kavafis, J. L. Borges, W. B. Yeats, L. F. Céline, Y. Mishima, E. Cioran, A. Burgess, T. Landolfi. Di pasci do Guénon e do Fulcanelli à propòxito da "lengua di öxelli" ô fan pensâ che e lengue antighe e "incomprenscibile" n'avvexiñan a-a lengua unica da pinessa, avanti a Tore de Babelle. O l'arriva à unna problematica reconçiliaçion co-o cristianeximo traverso a lettua de quelli ch'o ciamma "Clascichi da Despeaçion": Bernanos, Bloy. Pe vedde s'o peu travaggiâ e arremediâ quarche palanca, o se scrive à un corso de stenodattilografia.

Do 1981 sciòrte *L'òrto da madonnâ*, libbro de liriche in zeneise, co-a prefaçion do Sergio Sileri, pe-i tipi da N.E.G. (Nuova Editrice Genovese). O guagna o primmo pòsto a-o "Lauro d'Oro", concorso de poexia in zeneise do Circolo M. Cappello. O parteçipa do 1983 a-o concorso tiatrale *Anna Caroli* bandio da-o Commun de Zena, co-a comedia "Nuvie reusa a-o tramonto", ma o no l'ottëgne nisciun reconoscimento e inte l'ötovie o â fa stampâ, torna da-a N.E.G. De settembre, o registra con V. E. Petrucci unna pontâ da serie "I giovani e il dialetto".

Tra o 1985 e o 1989 o travaggia ciù vòtte pe-o Commun e a Provinsa de Zena, comme coadiutô trimestrale. Dapeu, a leze pe-e assonçioin a cangia e sta vivagna de guagno a ghe vëgne à mancâ. Tra l'88 e l'89 o vinse pe doe vòtte o segondo pòsto a-o "Lauro d'Oro". O leze G. García Marquez, N. Gómez Dávila, J. R. R. Tolkien. O guägna do 1990 o primmo pòsto a-o "Lauro d'Oro". Inte l'ötunno o vegio amigo de seu poæ, giornalista e istòrico de Sestri Ponente, Tito Tuvo (1921-2001), ch'o veu dâ torna vitta a-o "Corriere di Sestri Ponente", stòrica testâ sestriña, ferma da tempo, o ghe propoñe de fâ o redattô da pagina letteräia. Dòppo quarche zinzannia, o Lusciandro o l'açetta. O comensa à revixonâ i testi in zeneise da scritoa Elsa Pastorino Alloisio (1918-2016) e sta conlaboaçion a l'induiâ fin a-o Doamia.

Into frevâ do 1991, o comensa à pubricâ a seu rubrica in sciô "Corriere de Sestri Ponente"; tutti i meixi o træta d'un poeta in zeneise antigo ò moderno, ma comensan anche di contrasti co-o Tuvo e co-i atri da redaçion, che ghe saieiva ciù cao à sentî parlâ soo che de poeti sestrin, tanto che à trattâ de scritoî antighi ghe pâ d'anâ feua do semenou. Tratanto o lenguista, scritô e studioso de zeneise Fiorenso Toso, o l'aiva comensou à pubricâ, da Marietti, unna voluminosa antologia da lettiatua ligure e o Lusciandro o saiâ inseio tra i poeti moderni, inte 'nna poxiçion d'unna çerta importansa.

Into zugno do 1992, sciòrte pe-e ediçioin "Monte Gazzo" a neuva accheuggeita de poexie: *L'atra Zena*, co-a prefaçion do Fiorenso Toso. Pöche e reçenscioin, tra e quæ quella do Plinio Guidoni in sce "La nuova Tribuna Letteraria" (PD), e de Andrea Capano in sce "La Voce Intemelia". Inte l'ötovie, o Lusciandro o l'intra in contatto co-a redaçion da revista letteräia "Il Babau", ch'a sciòrte da-e mæxime ediçioin "Monte Gazzo". I redattoî Carlo M. Marenco e Alberto Repetti ghe propoñan unna rubrica de poeti italien "neodialettali", ch'a l'aniâ avanti fin a-o 1995. 

Do 1993 o Fiorenso Toso o lansa l'idea de 'nna revista scrita areo in ligure, ch'a se ciammiâ "Còcine", e o l'incoraggisce o Lusciandro à dedicâse a-a pròsa zeneise. De "Còcine" sciortiâ quarche numeo zero, ma l'iniçiativa a no s'arreixa. O responde a-o questionäio pe-i poeti dialettali da revista "Il Segnale" (MI). O conlaboa à "La Nuova Tribuna Letteraria". Do 1994, avuo finio i autoî da presentâ, o cianta lì a conlaboaçion co-o "Corriere di Sestri Ponente". Do 1995 o comensa à conlaboâ con "Liguria" de l'editô Sabatelli, con scrive e reçenscioin a-o tiatro in zeneise pe l'inserto çentrâ da revista e o va avanti pe trei anni, tra e polemiche pe-i seu giudiçi, de spesso dui, a-i testi e a-i attoî, ch'o conscidea asquæxi tutti tròppo ligæ à unna vixon reduttiva e "dialettale" do tiatro in zeneise. O pubrica in sciâ revista "Diverse lingue" (UD). Do 1996 o comensa a conlaboaçion co-a revista milaneise "EnnErre" pe-a quæ o presenta poeti in "dialetto", antighi e moderni, de tutta Italia; conlaboaçion ch'a continuiâ fin a-o '98. Pe-a collaña "A Parma", diretta da F. Toso, o pubrica do 1997 l'accheuggeita de poexie "A poula e a luña", co-a prefaçion do Edoardo Costadura. O conlaboa a-o numeo "N" da revista svissea "Idra", e pe-a revista zeneise "Maccaia", diretta da-o Michelangelo Trombetta. 

Do 1999 o l'inandia un scito Internet de poeti e scritoî in zeneise. L'anno apreuvo o parteçipa a-o concorso "Pontedassio" pe-a pròsa in ligure e o guagna o primmo premmio pe-o racconto *Inti forni*. Do 2002 O vëgne in contatto con l'editô e poeta siçilian Mario Grasso e o conlaboa a-a seu revista "Gazzetta Ufficiale dei Dialetti". A moæ a ven corpia da ictus e o Lusciandro o deve stâghe apreuvo pe-i eutt'anni che vëgne. Do 2003 sciòrte pe-e ediçioin "Provadautore", do M. Grasso, unna neuva accheuggeita de poexie: *Carte da zeugo*. Inte l'ötunno o registra unna trasmiscion pe-a Radio Svissea, presentou da-o poeta zeneise Roberto Giannoni, insemme co-o poeta ingauno Antonio Leale. L'anno apreuvo o guagna torna o premmio "Pontedassio" pe-o racconto *In sciâ tæra, in sciô mâ e pe l'äia*. O l'inandia a revixon de 'n libbro de poexie da Enrica Arvigo, co-a quæ o l'à unna relaçion ch'a dua doî anni. 

Do 2005 o pubrica *Cantegoe*, sempre pe-e ediçioin "Provadautore" de Catania. L'anno apreuvo *Cantegoe* o guagna o primmo premmio de 1000 euro a-o concorso "G. Floriani" de Riva del Garda. Primmo pòsto ascì a-o concorso "Pochi ma boi" de Armo (IM) con 'na poexia ch'a saià pubricâ in sce "'R nì d'aigura" do P. Massajoli. O pubrica a cheuggeita de racconti *Barcoin* pe-a colleçion A Parma de ediçioin Le Mani. 

Do 2007 l'assoçiaçion zeneise A Compagna a ghe confeisce o premmio Luigi De Martini, destinou à chi se segge misso in luxe inta valorizzaçion e proteçion da lengua ligure. L'anno apreuvo, pe-e ediçioin "Provadautore" o restampa, misse à giorno inta grafia e un pittin revixonæ, tutte e poexie scrite tra o 1973 e o 1990, e za pubricæ, ciù de atre che remontan a-i mæximi anni, ma ancon inedite, co-o titolo de *Contravenin*. Sempre pe "Provadautore" o sciòrte do 2009 *Il Ciarlatano*, accheuggeita de sazzi parte in italian, parte in zeneise, che remontan a-i anni '80 e '90. Da-e ediçioin svissee "Signathur" o pubrica a verscion do sunetto 18 de Shakespeare inte 'n libbro ch'o l'arrecheugge traduçioin da-o poeta ingreise inte tutte e lengue do mondo.

Do 2010, pe-a revista bareise "Incroci", o pubrica unna poexia in memöia da poetessa Assunta Finiguerra e unna traduçion da "L'Infinito" do Leopardi. Da l'editô franseise "Assimil" sciòrte a gramatica *Il Genovese in tasca*, stæta scrita in conlaboaçion con Fiorenso Toso. Into novembre ghe meue a moæ.

Into zenâ do 2011 o comensa travaggiando pe-a Caritas, a-a mensa di pövei, e o l'anià avanti con sto lou pe quattr'anni e mezo. 

Do 2012 o guägna o primmo pòsto a-o Premmio "Ciavai", bandio da l'assoçiaçion O Castello pe-a poexia inedita. Do 2014 o guägna torna o primmo pòsto a-o Premmio "Ciavai". 

Do 2015 o comensa a conlaboaçion a-o Secolo XIX pe-a rùbrica de critica letteräia *Voxe de Liguria*, donde o presenta poeti zeneixi antighi e moderni. Ô ciamman, con Fiorenso Toso, Stefano Lusito, Andrea Acquarone, Erica Autelli, Fabio Canessa, Anselmo Roveda, Daniele Caviglia, à fâ parte d'un groppo incaregou de mette à ponto unna grafia unitäia pe-a lengua zeneise.

Do 2016 Sciòrte pe-e ediçioin Zona *Turchin – Poexie zeneixi 2005-2016*. Con *Turchin* o guägna torna l'anno apreuvo o Premmio "Ciavai", stavòtta pe-a poexia edita. Do 2018 o pubrica pe l'editrixe Zona *Vixita à Palaçio Inreâ*, neuva accheuggeita de poexie. Da settembre o l'é conlaboatô à contræto con l'Universcitæ de Innsbruck pe-o progetto do diçionäio online *GEPHRAS - Das ABC genuesischer und italienischer Phraseme (Kollokationen und Idiome)*. In sce propòsta do compoxitô Matteo Manzitti o scrive i testi pe'n "Requiem" inspiou a-o desastro do Ponte Morandi.

## Euvie
* 
* 
* 
* 
* 
* 
* 
* 
* 
* 
* 
* 
* 
* 
* 

## Nòtte


Categorîa:Biografìe
Categorîa:Gente de Liguria
Guasoni, Lusciandro